Source: https://www.riigiteataja.ee/akt/401032014009
Timestamp: 2020-02-20 03:30:52+00:00
Document Index: 5506833

Matched Legal Cases: ['§ 3', '§ 4', '§ 5', '§ 6', '§ 7', '§ 22', '§ 13', '§ 3', '§ 4', '§ 5', '§ 6', '§ 7']

Koduteenuste osutamise tingimused ja kord Narva linnas – Riigi Teataja
Koduteenuste osutamise tingimused ja kord Narva linnas
Koduteenuste osutamise tingimused ja kord Narva linnas - sisukord
§ 3 Õigustatud isikud
§ 4 Teenuse taotlemine ja osutamise otsustamine
§ 5 Teenuse osutamine
§ 6 Finantseerimine
§ 7 Vaidluste lahendamine
RT IV, 01.03.2014, 9
Vastu võetud 20.02.2014 nr 6
Määrus kehtestatakse kohaliku omavalitsuse korralduse seaduse § 22 lõike 1 punkti 5 ning sotsiaalhoolekande seaduse § 13 alusel.
(1) Käesolev kord sätestab koduteenuste (edaspidi teenus) osutamise tingimused ja korra Narva linnas.
(2) Teenust korraldab Narva linna Sotsiaalabiamet (edaspidi Sotsiaalabiamet) hallatava asutuse Narva linna Sotsiaalhoolekandekeskuse (edaspidi teenuse osutaja) kaudu.
(3) Koduteenused on isikule kodustes tingimustes osutatavad teenused, mis aitavad tal harjumuspärases keskkonnas toime tulla igapäevaeluks vajalike toimingute sooritamisel ja asjaajamisel. Koduteenused sisaldavad koduabi ja isikuabi.
(4) Teenuseid osutatakse Narva linna eelarvelistest vahenditest ja isiku omaosalusest.
(5) Teenuse osutamiseks linnaeelarvest eraldatud vahendite üle peab arvestust Sotsiaalabiamet.
1) koduabiteenus – abistamine igapäevaeluks vajalike toimingute sooritamisel, välja arvatud füüsilist kontakti vajav abistamine;
2) isikuabiteenus – abistamine igapäevaeluks vajalike toimingute sooritamisel, mis nõuavad teenust vajava isikuga füüsilist kontakti;
3) klient – isik, kellele osutatakse lepingu alusel koduteenuseid;
4) sotsiaaltöötaja – Sotsiaalabiameti töötaja, kes hindab isiku vajadust taotletava teenuse järele;
5) spetsialist – teenuse osutaja esindaja, kes korraldab hooldajate tööd;
6) sotsiaalhooldaja – teenuse osutaja töötaja, kes osutab hoolduskava alusel koduabi ja isikuabi;
7) seadusjärgne ülalpidaja – isik, kellel on tulenevalt perekonnaseadusest ülalpidamiskohustus;
8) kliendikaart sisaldab üldisi andmeid teenuse saaja kohta ja hinnangut hooldusvajaduse kohta;
9) hindamistest – ankeet, mille alusel on võimalik välja selgitada hooldusvajadus;
10) hoolduskava – on hindamistesti andmete põhjal koostatud hoolduse tegevuskava.
§ 3. Õigustatud isikud
Koduteenuseid osutatakse täisealistele isikutele, kes oma tervisliku seisundi tõttu ei tule toime igapäevaelu toimingutega ja kelle tegelik ja rahvastikuregistrijärgne elukoht on Narva linn ning kes vastab vähemalt ühele järgmistest tingimustest:
1) kellel puuduvad seadusjärgsed ülalpidajad ja kelle enda võimalused ei ole piisavad iseseisvaks toimetulekuks ja vajaliku hoolduse kindlustamiseks;
2) kellel on seadusjärgsed ülalpidajad, kuid kelle enda ja tema seadusjärgsete ülalpidajate tervislikud võimalused ei ole piisavad isiku iseseisvaks toimetulekuks ja vajaliku hoolduse kindlustamiseks;
3) kelle seadusjärgsete ülalpidajatega pole võimalik kontakti saada.
§ 4. Teenuse taotlemine ja osutamise otsustamine
(1) Teenuste saamiseks esitab isik või tema seaduslik esindaja Sotsiaalabiametile vormikohase taotluse (Lisa 1).
(2) Sotsiaaltöötajal on õigus nõuda taotlejalt täiendavaid andmeid algatatud menetluse raames.
(3) Teenuste osutamise otsustamiseks teeb sotsiaaltöötaja hiljemalt kümne tööpäeva jooksul pärast taotluse laekumist kodukülastuse, mille käigus hinnatakse hindamistestiga (Lisa 2) teenuse taotleja toimetulekuvõimet ja hooldusvajadust ning täidetakse kliendikaart (Lisa 3).
(4) Otsust teenuse osutamise või sellest keeldumise kohta võtab vastu Sotsiaalabiameti direktor.
(5) Sotsiaalabiamet teeb otsuse teatavaks teenuse osutajale ja taotluse esitajale või tema seaduslikule esindajale kirjalikult viie tööpäeva jooksul arvates otsuse tegemise päevast.
(6) Teenusele vastuvõtmine toimub kuni viie tööpäeva teenuse osutajale otsuse teatavakstegemisest arvates.
(7) Sotsiaalabiametil on õigus Narva Linnavalitsuse sotsiaalkomisjoni ettepanekul erandkorras määrata teenust ka määruses ettenägemata juhtudel.
§ 5. Teenuse osutamine
(1) Teenuste osutamiseks sõlmitakse kliendi ja teenuse osutaja vahel koduteenuste osutamise leping (edaspidi leping), mille lahutamatuks osaks on hoolduskava. Leping koostatakse kahes eksemplaris, millest üks jääb kliendile ja teine teenuse osutajale ning lepingu koopia edastatakse Sotsiaalabiametisse.
(2) Teenuse osutaja peab arvestust kõigi klientide kohta ja koostab isiku toimik.
(3) Teenuseid osutatakse vastavalt hoolduskavale, mille koostab ja vajadusel muudab spetsialist.
(4) Teenuseid osutatakse tööpäevadel kella 8.00 - 20.00 kogumahus kuni 20 tundi nädalas, kuid mitte rohkem kui 80 tundi kalendrikuus.
(5) Teenuse osutajal on õigus leping lõpetada alljärgnevatel tingimustel:
1) teenuse saaja taotluse alusel;
2) kliendi paigutamisel hoolekandeasutusse ööpäevaringsele hooldamisele;
3) kliendi püsivalt elama asumisel teise omavalitsuse haldusterritooriumile;
4) seoses kliendi surmaga.
(6) Teenuse osutaja on kohustatud viivitamata kirjalikult informeerima teenuselt lahkunud kliendist Sotsiaalabiametit.
(7) Teenuse osutaja lõpetab lepingu Sotsiaalabiameti otsuse alusel ning teatab teenuse saajale või tema seaduslikule esindajale lepingu lõpetamisest kirjalikult kümne tööpäeva jooksul, välja arvatud paragrahvi 5 lõikes 5 punktis 4 nimetatud juhul
(8) Järelevalvet teenuse kvaliteedi üle teostab Sotsiaalabiamet.
§ 6. Finantseerimine
(1) Teenused on kliendile tasuta või osaliselt tasulised.
(2) Teenuste maksumus sõltub osutavate teenuste mahust ja kliendi sissetulekust:
1) kui isiku sissetulek ei ületa 50% kehtivast töötasu alammäärast või klient saab toimetulekutoetust, siis osutatakse teenused kliendile tasuta;
2) 15% teenuse maksumusest tasub klient juhul, kui tema sissetulek ületab 50% kehtivast töötasu alammäärast.
(3) Teenuste loetelu, kirjelduste ja maksumuse kinnitab Narva Linnavalitsus Sotsiaalabiameti ettepanekul.
§ 7. Vaidluste lahendamine
Isik, kes leiab, et teenuse osutamisel või teenusest keeldumisel on rikutud tema õigusi või piiratud tema vabadusi, võib esitada vaide seaduses sätestatud korras.
(1) Tunnistada kehtetuks Narva Linnavolikogu 27.03.2008 määrus nr 26 „Koduteenuste osutamise tingimused ja kord Narva linnas“ ning Narva Linnavolikogu 14.05.2009 määrus nr 19 „Narva Linnavolikogu 27.03.2008. a määruse nr 26 "Koduteenuste osutamise tingimused ja kord Narva linnas" muutmine ja täiendamine“.
(2) Narva Linnavolikogu 27.03.2008 määruse nr 26 „Koduteenuste osutamise tingimused ja kord Narva linnas“ ning Narva Linnavolikogu 14.05.2009 määruse nr 19 „Narva Linnavolikogu 27.03.2008. a määruse nr 26 "Koduteenuste osutamise tingimused ja kord Narva linnas" muutmine ja täiendamine“ alusel sõlmitud koduteenuste osutamise lepingud kehtivad kuni lepingus märgitud kuupäevani, kuid mitte kauem kui 01.06.2014.
(3) Määrus jõustub seaduses sätestatud korras.
Lisa 1 Taotlus koduteenuste saamiseks
Lisa 2 Hooldusvajaduse hindamistest
Lisa 3 Kliendikaart